
Felhő-orkesztrációs folyamatok hibakeresésének támogatása aktív vezérléssel

Az elmúlt közel két évtizedben egyre fontosabb szerepet kaptak a felhő-alapú infrastruktúrák, melyek gyorsan, könnyen és egyszerűen építhetőek ki az úgynevezett felhő-orkesztrátorok segítségével. A felhő-infrastruktúrák fejlődése napjainkban is folyamatos, viszont a kiépítésük (és későbbi üzemeltetésük) során felmerülő hibák okának feltárása továbbra is problémás lehet. Nehezítő körülmény az ilyen infrastruktúrák eredendően nem-determinisztikus viselkedése, melynek következtében a hibás állapotok visszajátszása és esetleges vizsgálata szintén körülményes.
A dolgozatban egy olyan hibakeresési (debugging) eljárás kerül bemutatásra, mely képes a nem-determinisztikus viselkedést mutató rendszerekben, így például virtuális gép alapú felhő-infrastruktúrák orkesztrációja esetén is garantálni a hibás állapotok visszajátszhatóságát. Ismertetésre kerül továbbá egy kísérleti prototípus, illetve az aktív vezérlés megvalósítása, mely elengedhetetlen a nagy állapottér automatikus és szisztematikus bejárásához. Vizsgálatra kerül a prototípus működése két elterjedt orkesztrátor segítségével (Occopus és Terraform), valamint a dolgozat ismerteti az aktív vezérlés mérésekkel is alátámasztott előnyeit az úgynevezett szabadfutásokkal szemben. Ezáltal a felhő-infrastruktúrák nem-funkcionális, küldetéskritikus jellemzői, mint például a megbízhatóság és rendelkezésre állás, számottevően növelhető lesz szélsőséges körülmények között is.
A kutatási eredmények és kidolgozott módszerek hasznosításra és továbbfejlesztésre kerülnek – többek között – a Tématerületi Kiválósági Program keretén belül a „Nemzetvédelem, nemzetbiztonság” alprogram TKP2021-NVA számú „Hidrogén Meghajtású, Kooperatív Vezető Nélküli Távérzékelési Eszközök és Kapcsolódó Adatfeldolgozó Keretrendszer Kutatása” c. projektben az Innovációs és Technológiai Minisztérium Nemzeti Kutatási Fejlesztési és Innovációs Alapból nyújtott támogatásával.
A dolgozat részben az MTA Bolyai János Kutatási Ösztöndíjának, részben a Nemzeti Kutatási, Fejlesztési és Innovációs Hivatal (NKFIH) OTKA K 132838 számú szerződésének, valamint az Innovációs és Technológiai Minisztérium ÚNKP-21-5 kódszámú Új Nemzeti Kiválósági Programjának a Nemzeti Kutatási, Fejlesztési és Innovációs Alapból finanszírozott szakmai támogatásával készült.



